驛舍見故屏風畫海棠有感
作者：陸游
朝代：宋

paragraphs: 厭煩只欲長面壁，此心安得頑如石。
杜門復出嘆習氣，止酒還開慚定力。
成都二月海棠開，錦繡裹城迷巷陌。
燕宫最盛號花海，霸國雄豪有遺迹。
猩紅鴨緑極天巧，疊蕚重跗眩朝日。
繁華一夢忽吹散，閉眼細思猶歴歴。
憂樂相尋豈易知，故人應記醉中詩。
夜闌風雨嘉州驛，愁向屏風見折枝。